C 131/2
RO
Jurnalul Oficial al Uniunii Europene
24.3.2022
Comunicarea Comisiei în temeiul articolului 4 alineatul (14) din Protocolul 1 la Acordul de parteneriat economic între Uniunea Europeană și statele părți la APE din SADC privind definirea noțiunii de „produse originare” și metodele de cooperare administrativă – Cumulul dintre Uniunea Europeană, statele părți la APE din grupul ACP și țările și teritoriile de peste mări ale UE în conformitate cu articolul 4 alineatele (3) și (7) din Protocolul 1 la APE UE-SADC (2022/C 131/02) Articolul 4 alineatele (3) și (7) din Protocolul 1 la Acordul de parteneriat economic („APE”) încheiat între Uniunea Europeană („Uniunea”) și statele părți la APE din Comunitatea de Dezvoltare a Africii Australe („SADC”) (1) prevede cumulul diagonal în Uniune.
Acest cumul permite exportatorilor din Uniune să includă în produsele pe care le exportă către statele părți la APE din SADC materiale originare din alte state părți la APE din Africa, zona Caraibilor și Pacific („ACP”) sau din țări și teritorii de peste mări („TTPM”) sau operațiuni de prelucrare sau de transformare efectuate în acele țări sau teritorii, ca și cum ar fi originare sau efectuate în Uniune atunci când sunt incluse într-un produs fabricat în Uniune și exportat către un stat parte la APE din SADC în cadrul APE, sub rezerva altor condiții stabilite la articolul 4 alineatele (4), (5), (8), (16) și (18).
UE aplică deja cumulul diagonal de la 1 octombrie 2018 cu anumite state părți la APE din grupul ACP și TTPM (a se vedea Comunicarea 2018/C 407/07 (2)).
În plus, Uniunea a încheiat un acord privind cooperarea administrativă cu Ghana.
Comisia Europeană a furnizat statelor părți la APE din SADC detalii cu privire la acest acord.
Prin urmare, Uniunea a îndeplinit cerințele administrative prevăzute la articolul 4 alineatul (10) din Protocolul 1 și poate începe aplicarea cumulului diagonal prevăzut la articolul 4 alineatele (3) și (7) din Protocolul 1 la APE UE-SADC cu Ghana începând cu 1 aprilie 2022.
În plus, în urma retragerii Regatului Unit din UE, cumulul diagonal cu TTPM ale Regatului Unit nu mai este posibil începând de la 31 ianuarie 2020.
Având în vedere cele de mai sus, cumulul diagonal prevăzut la articolul 4 alineatele (3) și (7) din Protocolul 1 poate fi aplicat în Uniune cu următoarele țări și teritorii: — Zona Caraibilor: Antigua și Barbuda; Uniunea Bahamas; Barbados; Belize; Uniunea Dominica; Republica Dominicană; Grenada; Republica Cooperatistă Guyana; Jamaica; Saint Kitts și Nevis; Saint Lucia; Saint Vincent și Grenadinele; Republica Suriname și Republica Trinidad și Tobago; — Regiunea Africa Centrală: Republica Camerun; — Regiunea Africii de Est și de Sud: Republica Madagascar; Republica Mauritius; Republica Seychelles și Republica Zimbabwe; — Regiunea Pacificului: Statul Independent Papua-Noua Guinee și Republica Insulelor Fiji; — Regiunea Africii de Vest: Republica Côte d’Ivoire; Ghana (3) — TTPM: Groenlanda; Noua Caledonie și teritoriile dependente; Polinezia Franceză; Teritoriile Australe și Antarctice Franceze; Insulele Wallis și Futuna; Saint-Barthélemy; Saint-Pierre și Miquelon; Aruba; Bonaire; Curaçao; Saba; Sint Eustatius; Sint-Maarten.
Prezenta comunicare este publicată în conformitate cu articolul 4 alineatul (14) din Protocolul 1 la APE UE-SADC.
Aceasta înlocuiește comunicarea 2018/C 407/07 din 12 noiembrie 2018.
(1) JO L 250, 16.9.2016, p. 1924 (2) JO C 407, 12.11.2018, p. 8 (3) De la 1 aprilie 2022